
Заштитник грађана је, поступајући по сопственој иницијативи, а након пријема молбе Основне школе «Исидора Секулић» из Панчева за пружање помоћи и подршке у образовању детета са сметњама у развоју, прибавио информације од Министарства просвете, науке и технолошког развоја – Школске управе Зрењанин, па - користећи законска овлашћења утврђена одредбом чл. 24. Закона о Заштитнику грађана („Службени гласник РС“ бр.  79/2005 i 54/2007) - даје следеће
М И Ш Љ Е Њ Е 
са 
П Р Е П О Р У К А М А

У образовању деце са сметњама у развоју, надлежни државни органи, органи јединица територијалне аутономије и јединица локалне самоуправе, организације и установе дужни су да школама пруже потребну помоћ и подршку, када је школама она потребна.

Ради унапређења процеса образовања детета са сметњама у развоју A.A. у ОШ „Исидора Секулић“ у Панчеву, Заштитник грађана упућује Министарству просвете, науке и технолошког развоја – Школској управи Зрењанин и Основној школи „Исидора Секулић“ из Панчева следеће
П Р Е П О Р У К Е
I
Министарство просвете, науке и технолошког развоја – Школска управа Зрењанин ће без одлагања и у сарадњи са Републичком мрежом за подршку инклузивном образовању, планирати и спроводити активности на пружању стручне подршке ОШ „Исидора Секулић“ у образовању ученице А.A.
II
Министарство просвете, науке и технолошког развоја – Школска управа Зрењанин ће, у границама своје надлежности, без одлагања предузети мере ради обезбеђивања услуга додатне подршке у образовању ученице А.A. које је препоручила Интерресорна комисија града Панчева.
III
Основна школа „Исидора Секулић“ ће, без одлагања, у сарадњи са Школском управом Зрењанин, Републичком мрежом за подршку инклузивном образовању, а по потреби и са надлежним органима и установама у области образовања, здравља и социјалне заштите и органима града Панчева, планирати и започети са спровођењем мера додатне подршке у образовању ученици А.A.

Министарство просвете, науке и технолошког развоја – Школска управа Зрењанин и Основна школа «Исидора Секулић» обавестиће Заштитника грађана о поступању по упућеним препорукама најкасније 01. 10. 2013. године.
Разлози

Заштитнику грађана обратила се Основна школа „Исидора Секулић“ из Панчева, тражећи мишљење и смернице за свој рад са дететом са сметњама у развоју. Школа је навела да се захтевом за стручну помоћ обратила и Министарству просвете, науке и технолошког развоја - Школској управи Зрењанин. 

Заштитник грађана је, поводом обраћања Школе, затражио и добио информације од Школске управе Зрењанин у вези са мерама које су, по захтеву Школе, предузимане. 

На основу дописа ОШ „Исидора Секулић“ бр. 109/2013 од 22. 02. 2013. године, аката Министарства просвете, науке и технолошког развоја – Школске управе Зрењанин бр. 424-614-17/2013-15/2 од 23. 04. 2013. год. и бр. 424-614-17/2013-15/3 од 02. 07. 2013. године и докумената које је уз изјашњење доставила Школска управа, Заштитник грађана је утврдио следеће:

Основна школа „Исидора Секулић“ је тзв. „модел школа“ у спровођењу инклузивног образовања деце са сметњама у развоју и до сада је успешно спроводила педагошке и друге методе рада са децом са сметњама у развоју. У школској 2011/2012 години у први разред Школе је уписана А.A, ученица са аутизмом, са којом је од самог почетка спроведен индивидуализован образовни рад. Надлежна интерресорна комисија предложила је мере подршке у виду педагошког асистента, а ту улогу је – с обзиром да асистента није обезбедило Министарство просвете, науке и технолошког развоја  - обављала волонтерка. Детету је израђен индивидуални образовни план, у складу са њеним способностима и карактеристикама, који је у многим сферама образовног процеса прилагодио дневне активности детета. Са родитељима је успостављена и одржавана адекватна сарадња.
Након завршеног првог разреда и током школске 2012/2013 године, Школа није уочила да је код детета дошло до напретка у образовању ни у једној области која је дефинисана индивидуалним образовним планом. Истовремено, услед специфичности дететових сметњи у развоју, Школа је оценила да је угрожен образовни рад са другом децом у том одељењу. Предлог Школе да се детету обезбеди рад „један на један“ током дела часова, а рад са вршњацима током другог дела часова, родитељи детета нису прихватили.

Поступајући по молби Школе за пружање стручне помоћи и подршке, Министарство просвете, науке и технолошког развоја – Школска управа Зрењанин је извршила стручно – педагошки надзор и утврдила да је Школа искористила све ресурсе којима располаже у образовању ученице са сметњама у развоју.
***
Приликом давања мишљења и упућивања препорука, Заштитник грађана руководио се следећим одредбама закона и на закону заснованих прописа:

Деца са сметњама у развоју образују се у редовном образовном систему на начин који уважава њихове способности и образовне потребе и уз додатну подршку
. Облици додатне подршке зависе од потреба детета и може их пружати сама школа у којој се ученик са сметњама у развоју образује (нпр. индивидуализовање наставе и програма
), друга школа (нпр. стручна помоћ од стране установа за образовање деце са сметњама у развоју
), јединица локалне самоуправе (нпр. обезбеђивање превоза или исхране за децу са сметњама у развоју
) или Република (нпр. педагошки асистент
). Мере које препоручи интерресорна комисија право су детета коме су препоручене, а надлежни органи су дужни да их детету обезбеде
. Школа има право и дужност да, у остваривању инклузивног образовања деце са сметњама у развоју, сарађује са органима локалне самоуправе и другим организацијама, установама и институцијама на локалном и ширем нивоу. Право на помоћ и подршку у образовању ученика са сметњама у развоју не припада само ученику, већ и његовим/њеним родитељима и самој школи, односно директору школе, наставнику, стручном сараднику, васпитачу, педагошком асистенту. Посебну стручну помоћ школама могу да пружају лица компетентна у области инклузивног образовања и васпитања и школе које су својим активностима постале примери добре праксе у спровођењу инклузивног образовања и васпитања
. Министарство просвете, науке и технолошког развоја, поред тога што врши надзор над применом прописа у области образовања и стручним радом образовно – васпитних установа, преко просветних саветника надлежних школских управа пружа школама и запосленима у школама саветодавну и стручну помоћ ради побољшања квалитета рада и заштити од дискриминације, насиља, злостављања и занемаривања
.
***
Образовање деце са сметњама у развоју и њихово социјално укључивање одговорност је како родитеља и школа, тако и свих других појединаца, правних лица и органа у чијој је надлежности остваривање и заштита интереса деце. Овлашћење је школа да траже, а  обавеза је свих других органа, установа и организација да пруже сваки облик помоћи и подршке сваком детету, дететовим родитељима и запосленима у школама; ова је обавеза посебно изражена када је реч о образовању деце која, из различитих разлога, имају специфичне образовне потребе. 
У  конкретном случају, ОШ „Исидора Секулић“ исказала је потребу за подршком у образовању детета А.A, те је обавеза Министарства просвете, науке и технолошког развоја и других органа и установа (социјалних, здравствених и образовних) да Школи пруже тражену помоћ, смернице и подршку и заједно са Школом и родитељима ученице сачине план којим ће се обезбедити оптималан рад са А.A. и другим ученицима, на начин који обезбеђује највеће могуће напредовање сваког детета. С обзиром да је просветна саветница Школске управе Зрењанин у стручно – педагошком надзору констатовала да је Школа искористила своје ресурсе, захтев Школе је оправдан, те је обавеза Школске управе да Школи обезбеди додатне изворе подршке и помоћи, укључујући и ресурсе других система, услуге у заједници и капацитете и искуства Републичке мреже за подршку инклузивном образовању. Посебна је дужност Школске управе да, у оквиру своје надлежности, предузме мере у циљу обезбеђивања услуга које је детету препоручила Интерресорна комисија, нарочито у делу који се односи на услуге за чије је обезбеђивање надлежно и одговорно Министарство просвете, науке и технолошког развоја.
Имајући у виду да непосредно предстоји почетак нове школске године, Заштитник грађана оцењује да је неопходно правовремено и ефикасно планирање и започињање активности у раду са А.A. и другим ученицима тог одељења. Стога је Заштитник грађана, у складу са законом, за поступање по препорукама оставио рок до 01. 10. 2013. године, налазећи да се у том периоду могу обезбедити мере подршке које ће се, током школске године, даље развијати и унапређивати у складу са постигнутим резултатима.

	
	ЗАМЕНИЦА ЗАШТИТНИКА ГРАЂАНА

	
	

	
	Тамара Лукшић - Орландић


	Доставити:
· Министарству просвете, науке и технолошког развоја 
· ОШ „Исидора Секулић“ из Панчева
· копија Центру за социјални рад Панчево

· копија Градској управи града Панчево
· копија Покрајинском секретаријату за образовање, управу и националне заједнице


� чл. 6. Закона о основама система образовања и васпитања („Сл. гласник РС“, бр. 72/09, 52/11, 55/13)


� чл. 77. Закона о основама система образовања и васпитања и чл. 10. Закона о основном образовању и васпитању („Сл. гласник РС“, бр. 55/13) 


� чл. 27. Закона о основама система образовања и васпитања  и чл. 18. Закона о основном образовању и васпитању 


� Чл. 159. Закона о основама система образовања и васпитања 


� чл. 117. Закона о основама система образовања и васпитања, чл. 64. Закона о основном образовању и васпитању и чл. 4. Правилника о додатној образовној, здравственој и социјалној подршци детету и ученику („Сл. гласник РС“ бр. 63/10)


� чл. 2. Правилника о додатној образовној, здравственој и социјалној подршци детету и ученику


� чл. 64. Закона о основном образовању и васпитању 


� чл. 151. Закона о основама система образовања и васпитања  

